CELEX: 52015PC0674
Language: ro
Date: 2015-12-18
Title: Propunere de DECIZIE A CONSILIULUI privind supunerea noii substanțe psihoactive 1-fenil-2-(1-pirolidin-1-il) pentan-1-on (α­pirolidinovalerofenon, α-PVP) unor măsuri de control

COMISIA EUROPEANĂ
            Bruxelles, 18.12.2015
            COM(2015) 674 final
            2015/0309(CNS)
            Propunere de
            DECIZIE A CONSILIULUI
            privind supunerea noii substanțe psihoactive 1-fenil-2-(1-pirolidin-1-il) pentan-1-on (α­pirolidinovalerofenon, α-PVP) unor măsuri de control
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               Decizia 2005/387/JAI a Consiliului privind schimbul de informații, evaluarea riscurilor și controlul noilor substanțe psihoactive
                  1
                prevede o procedură în trei etape care poate duce la supunerea unei noi substanțe psihoactive unor măsuri de control în întreaga Uniune.
            
            
               La data de 3 august 2015, s-a publicat un raport comun al Observatorului European pentru Droguri și Toxicomanie (EMCDAA) și al Europol, elaborat în conformitate cu articolul 5 din Decizia 2005/387/JAI a Consiliului. La data de 15 septembrie 2015, în urma solicitării formulate de Comisie și de șaptesprezece state membre și în temeiul articolului 6 alineatul (1) din decizia Consiliului menționată anterior, Consiliul a solicitat o evaluare a riscurilor generate de consumul, producerea și traficul noii substanțe psihoactive α-PVP, a implicării criminalității organizate, precum și a posibilelor consecințe ale măsurilor de control introduse cu privire la această substanță.
            
            
               Riscurile pe care le implică α-PVP au fost evaluate de Comitetul științific al EMCDDA, în conformitate cu dispozițiile articolului 6 alineatele (2), (3) și (4) din decizia Consiliului. La data de 27 noiembrie 2015, președintele Comitetului științific a prezentat Comisiei și Consiliului raportul de evaluare a riscurilor. Principalele rezultate ale evaluării riscurilor sunt următoarele:
            
            
               α-PVP este un psihoanaleptic puternic. Substanța detectată în toate cele 28 de state membre, precum și în Turcia și în Norvegia, este în principal importată pe piața UE a drogurilor din China, fiind apoi distribuită în întreaga Europă.
            
            
               În total s-au înregistrat 115 decese și 191 de cazuri de intoxicații acute raportate în opt state membre unde s-a detectat α-PVP.
            
            
               Nu există informații disponibile sau studii publicate care să evalueze în mod exhaustiv riscurile pentru sănătate asociate α-PVP, și anume toxicitatea cronică și acută, însă observațiile pe animale sugerează efecte similare celor observate în cazul altor analeptice. 
            
            
               În conformitate cu articolul 8 alineatul (1) din Decizia 2005/387/JAI a Consiliului, în termen de șase săptămâni de la data primirii raportului de evaluare a riscurilor, Comisia prezintă Consiliului fie o inițiativă privind supunerea noii substanțe psihoactive unor măsuri de control în întreaga Uniune, fie un raport în care își explică opiniile privind motivul pentru care o astfel de inițiativă nu este considerată necesară. În conformitate cu hotărârea Curții de Justiție din data de 16 aprilie 2015 în cauzele conexate C-317/13 și C-679/13, Parlamentul European trebuie să fie consultat înainte de adoptarea unui act întemeiat pe articolul 8 alineatul (1) din Decizia 2005/387/JAI a Consiliului. 
            
            
               Pe baza constatărilor raportului de evaluare a riscurilor, Comisia consideră că există motive ca această substanță să fie supusă măsurilor de control în întreaga Uniune. În conformitate cu raportul de evaluare a riscurilor, toxicitatea acută a α-PVP poate afecta grav sănătatea persoanelor. 
            
            
               2.OBIECTIVUL PROPUNERII 
            
            
               Obiectivul prezentei propuneri de decizie a Consiliului este de a invita statele membre să supună α-PVP măsurilor de control și sancțiunilor penale prevăzute de legislația lor în baza obligațiilor care le revin în temeiul Convenției Organizației Națiunilor Unite din 1971 privind substanțele psihotrope.
            
            
               2015/0309 (CNS)
            
            
               Propunere de
            
            
               DECIZIE A CONSILIULUI
            
            
               privind supunerea noii substanțe psihoactive 1-fenil-2-(1-pirolidin-1-il) pentan-1-on (α­pirolidinovalerofenon, α-PVP) unor măsuri de control
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene,
            
            
               având în vedere Decizia 2005/387/JAI a Consiliului din 10 mai 2005 privind schimbul de informații, evaluarea riscurilor și controlul noilor substanțe psihoactive
                  2
               , în special articolul 8 alineatul (3),
            
         
         
            
               având în vedere inițiativa Comisiei Europene,
            
            
               având în vedere avizul Parlamentului European
                  3
               , 
            
            
               hotărând în conformitate cu o procedură legislativă specială,
            
            
               întrucât:
            
            
               (1)Un raport de evaluare a riscurilor privind noua substanță psihoactivă α-PVP a fost elaborat în conformitate cu articolul 6 din Decizia 2005/387/JAI, în cadrul unei sesiuni speciale a Comitetului științific extins al Observatorului European pentru Droguri și Toxicomanie, și a fost transmis ulterior Comisiei și Consiliului la data de 27 noiembrie 2015.
            
            
               (2)α-PVP este un psihoanaleptic puternic, cu o structură apropiată de cea a catinonei, a pirovaleronei și a metilendioxipirovaleronului (MDPV), care sunt controlate în temeiul Convenției Organizației Națiunilor Unite din 1971 privind substanțele psihotrope. Substanța a fost detectată în toate cele 28 de state membre, precum și în Turcia și în Norvegia, informațiile obținute în urma confiscărilor și a colectării de eșantioane indicând faptul că este prezentă în principal sub formă de pulbere și de tablete. Informațiile disponibile sugerează faptul că mai multe kilograme de α-PVP sunt importate pe piața drogurilor din UE din China, fiind apoi distribuite în întreaga Uniune. Capacitatea de a produce α-PVP există și în Uniune, deoarece într-un singur stat membru s-au făcut confiscări în două locuri de producție ilegale.
            
            
               (3)În total s-au înregistrat 115 decese și 191 de cazuri de intoxicații acute raportate în opt state membre unde s-a detectat α-PVP. În majoritatea cazurilor, consumul de α­PV a fost combinat cu alte substanțe farmacologic active, în mod intenționat sau neintenționat. Dacă α-PVP ar deveni disponibilă și utilizată pe scară mai largă, implicațiile pentru sănătatea individuală și pentru cea publică ar putea fi semnificative.
            
            
               (4)Datele disponibile sugerează că substanța α-PVP este utilizată de consumatorii de analeptice în locații recreative, precum și de consumatorii de droguri cu risc ridicat, inclusiv de cei care își injectează analeptice și opioide, și că policonsumul de droguri poate fi des întâlnit în rândul acestora. Există date limitate privind prevalența consumului de droguri, consecințele pe termen lung și riscurile sociale asociate substanței. 
            
            
               (5)Nu există informații disponibile sau studii publicate care să evalueze în mod exhaustiv riscurile pentru sănătate asociate α-PVP, și anume toxicitatea cronică și acută, însă observațiile pe animale sugerează efecte similare celor observate în cazul altor analeptice. Simptomele adverse observate la oameni au fost tahicardia, hipertermia, diaforeza, agitația, convulsiile, confuzia și agresivitatea. Datele din studii neclinice sugerează că α-PVP poate să predispună la abuz și să aibă eventual un potențial de dependență la oameni. 
            
            
               (6)α-PVP nu are nicio utilizare medicală (umană sau veterinară) stabilită sau recunoscută. În afară de utilizarea sa în materiale analitice de referință și în cercetarea științifică de investigare a caracteristicilor sale chimice, farmacologice și toxicologice ca urmare a apariției sale pe piața drogurilor, nu există niciun indiciu că substanța se utilizează în alte scopuri.
            
            
               (7)α-PVP nu face în prezent și nu a făcut obiectul niciunei evaluări la nivelul Organizației Națiunilor Unite și nici nu este prevăzută o astfel de evaluare.
            
            
               (8)Cu toate că există un număr limitat de dovezi științifice cu privire la α-PVP, elementele de probă și informațiile referitoare la riscurile pentru sănătate pe care le prezintă această substanță, demonstrate de detectarea sa în cazuri de deces și de intoxicații acute, oferă motive suficiente pentru ca α-PVP să fie supusă unor măsuri de control în întreaga Uniune.
            
            
               (9)Întrucât șaisprezece state membre controlează substanța α-PVP în temeiul legislației naționale în conformitate cu obligațiile care decurg din Convenția Organizației Națiunilor Unite din 1971 privind substanțele psihotrope și cinci state membre aplică alte măsuri legislative pentru a o controla, supunerea acestei substanțe unor măsuri de control în întreaga Uniune ar contribui la evitarea apariției unor obstacole în ceea ce privește asigurarea respectării legii și cooperarea judiciară la nivel transfrontalier, precum și la protejarea împotriva riscurilor pe care le pot genera disponibilitatea și consumul acesteia,
            
            
               (10)
            
            
               ADOPTĂ PREZENTA DECIZIE: 
            
            
               Articolul 1
            
            
               Noua substanță psihoactivă 1-fenil-2-(1-pirolidin-1-il) pentan-1-on (α-pirolidinovalerofenon, α-PVP) se supune unor măsuri de control în întreaga Uniune.
            
            
               Articolul 2
            
            
               Până la data de [un an de la data publicării prezentei decizii], statele membre iau măsurile necesare, în conformitate cu legislația lor națională, pentru a supune substanța α-PVP măsurilor de control și sancțiunilor penale prevăzute în legislația lor, în conformitate cu obligațiile care le revin în temeiul Convenției Organizației Națiunilor Unite din 1971 privind substanțele psihotrope.
            
            
               Articolul 3
            
         
         
            
               Prezenta decizie intră în vigoare în a […] zi de la data publicării în Jurnalul Oficial al Uniunii Europene.
            
            
               Adoptată la Bruxelles,
            
            
               
                     Pentru Consiliu,
               
               
                     Președintele
               
            
         
         
            
                  
                     (1)
                  JO L 127, 20.5.2005, p. 32.
               
               
                  
                     (2)
                  JO L 127, 20.5.2005, p. 32.
               
               
                  
                     (3)
                  JO C , , p. .